SAID verskerp optrede teen smokkelhandel | Maroela Media
Amper R5 miljoen se Viagra, R38 miljoen se dwelms, R11 miljoen se sigarette en R1,8 miljoen se drank.
Dít is maar net ŉ deel van die R891 miljoen se goedere waarop doeanebeamptes binne net drie maande beslag gelê het.
Die Suid-Afrikaanse Inkomstediens (SAID) het pas die statistieke vir beslagleggings van 1 Julie tot 20 September vanjaar bekend gemaak. Dit sluit in:
Dwelms: 152 beslagleggings ter waarde van R38 711 220.
Sigarette: 43 beslagleggings ter waarde van R11 178 022.
CITES (onder meer bedreigde spesies soos perlemoen): 10 beslagleggings ter waarde van R198 355.
Valuta: Drie beslagleggings ter waarde van R18 654 734.
Viagra/generiese viagra: 20 beslagleggings ter waarde van R4 842 200.
Nagemaakte klere, skoene en ander ware: 417 beslagleggings ter waarde van R766 212 803.
Kleredrag en linneware (tweedehands en ander oortredings): 118 beslagleggings ter waarde van R1 219 118.
Drank: 96 beslagleggings ter waarde van R1 847 132.
Die SAID sê die waarde van die goedere waarop hulle beslag gelê het, is sowat 18% meer as die R755 miljoen in die ooreenstemmende tydperk ŉ jaar gelede, toe hulle 1 776 optredes uitgevoer het, vergeleke met die jongste kwartaal se 2 499.
Dié diens bly hulle toespits op die handel in onwettige klere en materiaal, brandstof en tabakprodukte. Beamptes het meer as 30 instellings landwyd besoek wat daarvan verdink word dat hulle onwettige tabakprodukte verkoop, sowel as klere en materiaal, om hulle vir belastingoortredings te ondersoek.
Van die groot deurbrake wat doeanebeamptes die afgelope drie maande gemaak het, was:
Kokaïen ter waarde van R4,8 miljoen is op 31 Julie op pad van Suid-Afrika na die VK op die OR Tambo-lughawe onderskep.
Beslag is op 20 Augustus by die Lebombo-grenspos gelê op heroïen ter waarde van R4,4 miljoen onderweg van Mosambiek na Suid-Afrika.
Op 25 Julie is op die OR Tambo-lughawe beslag gelê op generiese viagra ter waarde van R300 000 wat op pad was van Doebai na Suid-Afrika, op 6 Augustus is soortgelyke middels van R2 miljoen op pad uit Ethiopië hierheen onderskep en op 31 Augustus R2,5 miljoen sŉ onderweg van Hongkong af, ook op OR Tambo.
Op 21 Julie het beamptes by Beitbrug afgekom op amper 800 000 onwettige sigarette en ses dae later op Upington in die Noord-Kaap op een miljoen.
Niemand kon my nog ooit antwoord op my vraag of die gemors daar en dan vernietig word of verwissel dit net van hande.
@Alida. Ons boek die goed in ons Ware houses in en dit word vernietig sodra die saak afgehandel is. SARS is baie streng op hul ware houses.
sars moet saps se werk doen ?
@Marous. Ja SARS in Customs gedeelte het nou ‘n honde eenheid en glo my ons kry baie meer suksesse as wat die SAPS kan kry.